अब तक कोरोना टीकों की 2.91 करोड़ से ज्यादा खुराकें दी गईं: स्वास्थ्य मंत्रालय
केन्द्रीय स्वास्थ्य मंत्रालय ने कहा है कि शनिवार को शाम तक कोविड-19 टीकों की 9,74,090 खुराकें दी गई हैं और इस तरह अब तक देश में 2.91 करोड़ से अधिक लोगों को खुराकें दी जा चुकी हैं।
नई दिल्ली: केन्द्रीय स्वास्थ्य मंत्रालय ने कहा है कि शनिवार को शाम तक कोविड-19 टीकों की 9,74,090 खुराकें दी गई हैं और इस तरह अब तक देश में 2.91 करोड़ से अधिक लोगों को खुराकें दी जा चुकी हैं। एक रिपोर्ट के अनुसार, अब तक 2,91,92,547 खुराकें दी गई हैं, जिनमें से 73,31,498 स्वास्थ्यकर्मियों और 72,96,474 अग्रिम पंक्ति के कर्मचारियों को पहली खुराक दी गई है जबकि 42,58,297 स्वास्थ्य देखभाल कर्मियों और अग्रिम पंक्ति के 10,53,732 कर्मचारियों को टीके की दूसरी खुराक दी गई है।इसके अनुसार 78,66,241 खुराकें वरिष्ठ नागरिकों और 13,86,305 खुराकें गंभीर बीमारियों से ग्रस्त 45 और इससे अधिक उम्र के लोगों को दी गई है। राष्ट्रव्यापी कोविड-19 टीकाकरण के 57वें दिन शनिवार की शाम सात बजे तक टीके की कुल 9,74,090 खुराकें दी गई है। मंत्रालय ने एक बयान में कहा, ‘‘रिपोर्ट के अनुसार इनमें से 8,05,014 लाभार्थियों को पहली खुराक और 1,69,076 स्वास्थ्य देखभाल कर्मियों तथा अग्रिम पंक्ति के कर्मचारियों को टीके की दूसरी खुराक दी गई। दिन की अंतिम रिपोर्ट देर रात तक पूरी हो जायेगी।’’ देशव्यापी टीकाकरण अभियान 16 जनवरी को शुरू हुआ था जिसमें स्वास्थ्य देखभाल कर्मियों को टीका लगाया गया था। अग्रिम पंक्ति के कर्मचारियों के लिए दो फरवरी को टीकाकरण अभियान शुरू हुआ था। कोविड-19 टीकाकरण का अगला चरण एक मार्च को शुरू हुआ था जिसमें 60 साल से अधिक उम्र के लोगों और गंभीर बीमारियों से ग्रस्त 45 और इससे अधिक उम्र के लोगों का टीकाकरण शुरू हुआ था।भारत में शनिवार को कोविड-19 के 24,882 नए मामले सामने आए। यह एक दिन में इस साल मरीजों की सर्वाधिक संख्या है। इसके साथ ही देश में अबतक कोरोना वायरस से संक्रमित लोगों की कुल संख्या 1,13,33,728 हो गई है। केंद्रीय स्वास्थ्य मंत्रालय के आंकड़ों के मुताबिक नए मामलों की संख्या गत 83 दिन में सबसे अधिक है। इससे पहले 20 दिसंबर को 26,624 लोगों के 24 घंटे में संक्रमित होने की पुष्टि हुई थी।मंत्रालय द्वारा शनिवार सुबह आठ बजे अद्यतन किए गए आंकड़ों के मुताबिक गत 24 घंटे में 140 कोविड-19 मरीजों की मौत हुई है जिन्हें मिलाकर अबतक देश में इस महामारी से 1,58,446 लोगों की जान जा चुकी है। आंकड़ों के मुताबिक देश में इस समय 2,02,022 मरीज उपचाराधीन हैं जो कुल संक्रमितों का 1.74 प्रतिशत है। वहीं, नए मामलों में बढ़ोतरी की वजह से मरीजों के ठीक होने की दर में भी गिरावट आई है और यह 96.82 प्रतिशत पर पहुंच गई है। मंत्रालय के मुताबिक देश में कोविड-19 से ठीक होने वालों की संख्या बढ़कर 1,09,73,260 हो गई है । वहीं, संक्रमितों में मृत्युदर 1.40 प्रतिशत है। मंत्रालय ने बताया कि गत 24 घंटे में देश में 140 लोगों की मौत कोविड-19 से हुई है। इनमें सबसे अधिक 56 मरीजों की मौत महाराष्ट्र में हुई है जबकि पंजाब एवं केरल में क्रमश: 34 और 14 मरीजों की जान गई है। पिछले साल कोविड-19 महामारी शुरू होने से अबतक देश में कुल 1,58,446 लोगों की मौत वायरस के संक्रमण से हुई है।देश में कुल हुई मौतों में महाराष्ट्र के 52,723, तमिलनाडु के 12,539, कर्नाटक के 12,386, दिल्ली के 10,936, पश्चिम बंगाल के 10,287, उत्तर प्रदेश के 8,743 और आंध्र प्रदेश के 7,180 मरीज शामिल हैं। स्वास्थ्य मंत्रालय ने बताया कि अभी तक जिन लोगों की मौत हुई है उनमें से 70 प्रतिशत से ज्यादा मरीजों को अन्य बीमारियां भी थीं।